Баер Левэркузэн

«**Ба́ер 04 Левэрку́зэн**» () ― прафэсійны футбольны клюб зь Нямечыны, што гуляе ў Бундэсьлізе. Прадстаўляе горад Левэркузэн зь зямлі Паўночны Райн — Вэстфалія. Акрамя футбольнага клюбу ў спартовую сыстэму «Баер» уваходзяць атлетычны, гімнастычны і баскетбольны клюбы. Пасьля таго, як клюб з 1996 году пяць разоў фінішаваў другім (1997, 1999, 2000 і 2002, 2011), нарэшце, у 2024 годзе ён дамогся тытулу чэмпіёна краіны.

## Гісторыя
### Асноўныя падзеі
* 1 ліпеня 1904 году ― заснаваны як *TuS Friedrich Bayer & Co 1904 Leverkusen* (спартовы клюб)
* 31 траўня 1907 году ― заснаваны футбольны клюб
* 1923 год ― перайменаваны ў *FV 1904 Leverkusen*
* 1928 год ― аб’яднаны з *Box-Verein Wiesdorf* пад назовам *SV 04 Leverkusen*
* 1935 год ― перайменаваны ў *SV Bayer 04 Leverkusen*
* 1938 год ― аб’яднаны з *TuS Friedrich Bayer & Co 1904 Leverkusen* пад назовам *BSG 04 Leverkusen*
* 1943 год ― перайменаваны ў *SV Bayer 04 Leverkusen*
* 1945 год ― перайменаваны ў *SV 04 Leverkusen*
* 1948 год ― перайменаваны ў *SV Bayer 04 Leverkusen*
* 1974 год ― аб’яднаны з *TuS 04 Leverkusen* пад назовам *TSV Bayer 04 Leverkusen*

### 1903—1963
Гісторыя «Баеру» вядзе адлік з 27 лістапада 1903 году, калі 170 працоўнікаў групы «Bayer» адправілі ліст кіраўніцтву кампаніі з прапановай стварыць уласны спартовы клюб. 15 чэрвеня 1904 году кампанія пагадзілася падтрымаць ініцыятыву, і 1 ліпеня 1904 году быў створаны клюб гімнастыкі, які атрымаў назву «*TuS Friedrich Bayer & Co 1904 Leverkusen*». 31 траўня 1907 году быў створаны асобны футбольны дэпартамэнт. Але ў *«TuS Friedrich Bayer & Co 1904 Leverkusen*» існавала сур’ёзная варожасьць паміж гімнастамі і спартоўцамі іншых відаў спорту.

Варожасьць спрыяла таму, што 8 чэрвеня 1928 году футбалісты і шэраг іншых спартовых дэпартамэнтаў выйшлі з таварыства, стварыўшы спартовую асацыяцыю «*SV Bayer 04 Leverkusen*». У канцы 1920-х і на пачатку 1930-х гадоў «Баер» выступаў толькі ў трэцяй i чацьвертай лігах, пакуль яны ня здолелі ў 1936 годзе выйсьці ў другую заходнюю лігу.

У сэзоне 1950—1951 гадоў «Баер» перамог у Першай аматарскай лізе на захадзе і выйшаў у вышэйшую лігу. У сэзоне 1951—1952 гадоў «Баер» упершыню ўдзельнічаў у вышэйшай нямецкай заходняй Обэрлізе, дзе адразу ж заняў шостае месца. Найлепшым вынікам сталася трэцяе месца ў сэзоне 1954—1955 гадоў. У сэзоне 1955—1956 гадоў «Баер» заняў 15 месца і вылецеў у Першую аматарскую лігу. У сэзоне 1961—1962 гадоў «Баер» зноўку перамог у Першай аматарскай лізе на захадзе і вярнуўся ў вышэйшую лігу. У сэзоне 1962—1963 гадоў «Баер» вярнуўся ў вышэйшую нямецкую заходнюю Обэрлігу і заняў 9 месца.

### Па стварэньні Бундэсьлігі
Гэты быў апошні сэзон Обэрлігі, якую ужо ў наступным сэзоне замяніла Бундэсьліга. Улічваючы пасярэднія вынікі клюбу, «Баер» быў адпраўлены ў рэгіянальную лігу, які стаў другім дывізіёнам заходненямецкага першынства. Дружына спаборнічала там цягам наступных некалькіх сэзонаў. У 1968 годзе, здабыўшы перамогу ў сваёй зоне лігі, «Баер» ня здолеў прасунуцца праз раўнд плэй-оф у найвышэйшы дывізіён. У 1973 годзе клюб страціў месца ў лізе, але хутка вярнуўся да выступаў у другім дывізіёне. Ужо праз некалькі гадоў клюб забясьпечыў сабе месца ў Бундэсьлізе. Дэбютаваў клюб у новым для сябе розыгрышы ў сэзоне 1979—1980 гадоў.

Да сярэдзіны 1980-х гадоў «Баер» прабіўся ў верхнюю палову турнірнай табліцы і замацаваўся там да канца дзесяцігодзьдзя. Менавіта ў гэты час, то бок у 1984 годзе, дзьве часткі клюбу, якія разышліся былі больш за паўстагодзьдзя таму, зноў аб’ядналіся ў адзіны клюб, які сваімі колерамі зрабіў чырвоны і белы. У дадатак да гэтага «Баер» здабыў свой першы Кубка УЭФА. У фінальным двубоі немцы саступілі «Эспанёлу» зь лікам 0:3, але ў матчы ў адказ перамог з тым жа лікам. Лёс быў вырашаны ў сэрыі пэнальці, дзе левэркузэнцы былі мацней за гішпанцаў.

Па аб’яднаньні Нямеччыны ў 1990 годзе руплівы кіраўнік каманды Райнэр Кальмунд прыдбаў да клюбу шэраг усходненямецкіх гульцоў, як то Ульфа Кірстэна, Андрэаса Тома і Енса Мэльцыга, якія згулялі важную ролю ў далейшых посьпехах клюбу. Акрамя гэтага, Кальмунд пільна сачыў за бразыльскімі талентамі. Гэтак у клюбе зьявіліся Жаржыньню і Паўлу Сэржыю. Клюб таксама склаў працоўныя дамовы з вэтэранам Бэрндам Шустэрам і гульцом нацыяальнай зборнай Нямеччыны Рудзі Фёлера.

Наступны свой тытул клюб здабыў у 1993 годзе, перамогшы зь лікам 1:0 у фінале Кубку Нямеччыны «Гэрту». У наступным сэзоне «Баер» рэпрэзэнтаваў новую трэцюю форму, якая ўлачала кашулі з чырвона-чорнымі палосамі. З тых часоў клюб гэтую форму выкарыстоўвае ўва ўсіх хатніх матчах. У сэзоне 1995—1996 гадоў «Баер» нечакана пагоршыў вынікі і, нават, змагаўся ў захаваньне месца ў элітным дывізіёне. Па запрашэньні новага галоўнага трэнэра Крыстафа Даўма, сытуацыя выправілася, і ўжо ў наступным сэзоне левэркузэнскі клюб быў другім у лізе. У наступныя гады дружына ўзмацнілася шэрагам бразыльскіх гульцоў. Гэтак да шыхтаў каманды далучыліся Лусію, Эмэрсан ды Зэ Рабэрту. У 1999 годзе з «Кайзэрсьляўтэрну» прыяднаўся да каманды Міхаэль Баляк, які стаў сапраўдным лідэрам каманды.

## Дасягненьні
* Чэмпіён Нямеччыны: 2024
* Уладальнік Кубка Нямеччыны: 1993, 2024
* Уладальнікі Супэркубка Нямеччыны: 2024
* Уладальнік Кубка УЭФА: 1988

## Склад
: *Актуальны на 21 лютага 2026 году*

## Крыніцы

## Вонкавыя спасылкі
* Афіцыйны сайт клюбу


Катэгорыя:Футбольныя клюбы, заснаваныя ў 1904 годзе